Uffiċjali tal-gwardja tal-kosta Griegi qatlu lbieraħ raġel li kien qiegħed jittraffika seba’ immigranti. Huwa nqatel waqt li kien qiegħed jipprova jaħrab bl-ispeedboat tiegħu lejn l-inħawi tat-Turkija. L-inċident seħħ mal-għodwa wara li r-raġel kien qiegħed iġorr lill-immigranti lejn post imbiegħed fin-Nofsinhar tal-gżira turistika ta’ Kos, qalu l-uffiċjali tal-gwardja fi stqarrija. Huma qal li sparaw tiri ta’ twissija lejn il-magna tal-ispeedboat u b’riżultat tagħhom, it-traffikant spiċċa nqatel wara li ntlaqat minn balla. Il-gwardji tal-kosta żiedu jgħidu li s-seba’ immigranti ġew arrestati. Il-Greċja hija pajjiż ewlieni fl-Unjoni Ewropea li ta’ kull sena jilqa’ fih mijiet ta’ eluf ta’ immigranti, ħafna minnhom Afrikani u Asjatiċi. Il-gwerra ċivili fis-Sirja żiedet it-traffikar tal-persuni, u mijiet tilfu ħajjithom wara li sabu diffikultajiet kbar fuq il-baħar. L-aġenzija tal-aħbarijiet Reuters irrapportat li l-Greċja flimkien mal-Italja u Malta, ħeġġew lill-Unjoni Ewropea biex tagħmel aktar biex twaqqaf din il-mewġa ta’ immigrazzjoni illegali. Il-Prim Ministru Grieg Antonis Samaras sostna li l-ġlieda kontra l-immigrazzjoni illegali hija ta’ prijorità fis-sitt xhur li pajjiżu għandu l-Presidenza Ewropea.